text: Mand anholdt for drab på 37-årig fra Fredericia
  28 november 2017 kl. 09.55
  En 26-årig mand bliver tirsdag formiddag fremstillet i Retten i Kolding. Det sker, efter at en 37-årig mand, mandag blev fundet på en mark mellem Kolding og Børkop.
  Den 37-årige mand fra Fredericia blev mandag klokken 10.30 fundet død på marken. På grund af omstændighederne blev fundet i første omgang betragtet som et mistænkeligt dødsfald. 
  I et retsmøde tirsdag vil anklageren dog kun bede dommeren om at opretholde anholdelsen i tre døgn.
  Hos Sydøstjyllands Politi oplyser lederen af efterforskningen, Carit Andersen, at man ikke vil kræve varetægtsfængsling.
  Formelt er der dog rejst en sigtelse for drab mod den anholdte, der er en mand på 26 år.
  Hos politiet siger Carit Andersen, at man har brug for mere tid til efterforskningen.
  Opdatering: Ved et grundlovsmøde tirsdag middag blev anholdelsen af den 26-årige opretholdt i 3 × 24 timer.
  